Nicholsonová, Lucia, poslankyňa NR SR (2012-10-29):
Ja by som poprosila, pán poslanec Kuffa... (Reakcia z pléna.) Ja sa ho snažím prekričať. Pán poslanec Kuffa, plodnosť nie je choroba. A ja ani netvrdím, aby sme išli sterilizovať plodné ženy, mužov, ako vy, pre ktorých je vrchol mužstva to, že ste plodný. Ja to netvrdím, ale ja vám umožňujem, pán poslanec Kuffa, keď vás raz prejde toto, aj vaša zdržanlivosť v periodickom cykle, aj vám chcem umožniť, aby ste sa mohli dať dobrovoľne sterilizovať, dobrovoľne a bezplatne. To je iba možnosť voľby, nič viac. Tú možnosť dnes ľudia v rómskych osadách nemajú a ja im to chcem umožniť. Tu sa snažíte úplne tendenčne nanútiť, že nasilu oberáme túto spoločnosť o plodnosť. Ja sa pýtam, ako môže byť nasilu obraná o plodnosť žena alebo muž, ktorý sa dobrovoľne rozhodne požiadať o sterilizáciu? Vy si odporujete v jednej vete: Prečo chceme obrať chudobných ľudí o plodnosť? Toto je jedno z najviac tendenčných tvrdení, ktoré som tu počula. My nikoho nechceme do ničoho tlačiť, to je na dobrovoľnej báze, či to chcete alebo nechcete, či o to požiadate alebo nepožiadate. Musíme im to umožniť, pretože Slovensko sa zaviazalo medzinárodne. Ale máme medzinárodné záväzky, ktoré musíme rešpektovať, pán poslanec Kuffa. A vy ste poslanec Národnej rady, vy by ste mali byť jeden z tých, ktorý bude dbať o to, aby si Slovensko plnilo svoje medzinárodné záväzky. Pán poslanec Matovič, ktorý tu nie je. Ale predsa len sa k nemu vyjadrím. Nikdy sme sa netajili tým, že prístup k dobrovoľným sterilizáciám zadarmo je najmä vo vzťahu k sociálne vylúčeným spoločenstvám, teda k sociálne slabým vrstvám. Toto nie je niečo, čo mi náhodou ubziklo v rámci rozpravy. My sme to tvrdili úplne od začiatku. Práve preto to bolo aj súčasťou legislatívneho zámeru k zákonu o sociálne vylúčených spoločenstvách. Tam boli tie dobrovoľné sterilizácie bezplatné, plus hormonálna antikoncepcia, plus osveta, plus sexuálna osveta na školách a podobne. Ja mu fakt blahoželám, že po tour de roma, čo trvalo päť dní, sa stal z poslanca Matoviča znalec duší rómskych žien z osady. Ja mu strašne k tomuto gratulujem, to sa snáď nepodarí podľa mňa za celý život niektorým mužom. A vôbec nejde o to, či ide o rómske alebo nerómske ženy, ale vôbec ženy ako také. Ale fakt úprimne to myslím, v tomto mu gratulujem. K tomu, ako ma poúčajú aj pán Viskupič, aj pán Matovič celý deň o tom, ako sa má správať politik, ako sa má správať štátnik. Prosím vás nemýľte si ma s niekým iným, ja nie som kandidát na prezidenta, dobre, ja som poslanec Národnej rady. Ale je strašne zvláštne, že to hovorí človek, ktorý rozdáva banány a sype striekačky kolegom na hlavy a rozbíja si poslanecký klub napr. tým, že uráža svojich vlastných poslancov. Chcem vám prečítať niečo, čo máme zakotvené v ústave. A ja by som odporúčala všetkým vám, aby ste viacej čítali tú ústavu. V prvej hlave (prvý oddiel Základné ustanovenia) čl. 1 sa hovorí: Odsek 1: „Slovenská republika je zvrchovaný, demokratický a právny štát, neviaže sa na nijakú ideológiu ani na žiadne náboženstvo.“ Odsek 2: „Slovenská republika uznáva a dodržiava všeobecné pravidlá medzinárodného práva, medzinárodné zmluvy, ktorými je viazaná, a svoje ďalšie medzinárodné záväzky.“ O tých medzinárodných záväzkoch tu rozprávam od deviatej hodiny a vy to máte všetci v Ústave Slovenskej republiky. Nerozumiem tomu, ako môžete vykonávať mandát poslanca, naozaj tomu nerozumiem, pretože ja navrhujem to, čo sme mali urobiť pred dvadsiatimi rokmi, keď sme sa zaviazali k tomu, že sprístupníme služby reprodukčného zdravia pre všetky sociálne vrstvy tohto obyvateľstva. Máte jedinečnú možnosť ako poslanci Národnej rady rešpektujúci Ústavu Slovenskej republiky, aby ste za to zahlasovali, aby sme po takmer po dvadsiatich rokoch naozaj pre tie naše záväzky aj niečo urobili. Blížim sa k záveru, my sterilizácie nezavádzame, sterilizácie sú tu, my len chceme, aby aj ten úplne najchudobnejší človek, ktorý už nechce do tej chudoby rodiť ďalšie a ďalšie deti a nevie si nijako inak pomôcť, dostal tú možnosť, on si ju nemusí zvoliť, ja ho k tomu nebudem motivovať, my ich nejdeme platiť, my ich nejdeme nútiť, ja len chcem, teda aby mal tú možnosť. A nechajme to na ňom, či tú možnosť využije alebo nie. A, vážení, inkvizičný súd. Ja si myslím, že ešte v tomto volebnom období sa dožijem toho, že pred plénum Národnej rady bude predložený zákon od niekoho z vás, kto bude hovoriť o tom, že život v tejto krajine sa začína erekciou a že masturbácia je vlastne vražda. Ďakujem veľmi pekne. (Potlesk.)